**Osallistujan lääkehoitosuunnitelma tiivistetysti**

**Taustaa**
Mikäli toiminnassa on osallistuja, joka saattaa tarvita äkillistä lääkehoitoa, voi sitä antaa osallistujan lääkehoitosuunnitelman mukaisesti tarvittavan perehdytyksen saanut henkilö. Hätätilanteessa ensiavun on velvollinen antamaan kuka tahansa toimintavastuussa oleva aikuinen. Tällaiseen tilanteeseen tarvitaan osallistujan lääkehoitosuunnitelma, jota lääkkeen antajan on vastuullisesti noudatettava.

**Laadinta**
Lääkehoitosuunnitelman laatimisesta vastaa toiminnon vastuutyöntekijä. Suunnitelma laaditaan yhteistyössä osallistujan ja huoltajan kanssa. Tarvittaessa voidaan käyttää apuna terveydenhuollon ammattilaista. Olennaista on, että kaikki lääkehoitoon osallistuvat tahot toimivat yhteistyössä huoltajan kanssa.

**Välitön lääkehoito**
Suunnitelma laaditaan, kun osallistujan tiedetään tarvitsevan välitöntä lääkehoitoa. Sitä tarvitaan kuumekouristuksissa ja epilepsiakohtauksissa, insuliinishokissa ja anafylaksian eli äkillisen allergisen sokin uhatessa.

**Kuuriluonteinen tai pitkäaikaishoito**
Suunnitelma laaditaan, kun osallistuja tarvitsee kuuriluonteista tai pitkäaikaissairauden vaatimaa lääkehoitoa toiminnan aikana. Seurakunnan työntekijät eivät hoida lääkitystä silloin, kun se voidaan antaa kotona.

**Vaikutuksen seuranta**
Suunnitelma laaditaan, kun osallistujalla on sairaus, jossa lääkehoidon vaikutuksia on seurattava päivän aikana.

**Kirjattavat asiat**
Lääkehoitosuunnitelma-lomake sisältää siihen kirjattavat asiat.

**Säilytys**
Suunnitelma sijoitetaan (tarvittaessa osallistujan kuvalla varustettuna) toiminnon turvallisuusasiakirjojen oheen.

**Seurakunnan vastuu**
Seurakunta vastaa henkilöstönsä perehdyttämisestä suunnitelman tekemiseen ja sen laadintavelvoitteesta. Toiminnon vastuutyöntekijä (esim. OTV) vastaa siitä, että oleellinen tieto saavuttaa myös muut asianomaiset. Lisäksi hän vastaa siitä, että tietoja käsitellään ammatillisesti ja yksilöä suojaavien säädösten mukaan.

**Huoltajan vastuu**
Huoltaja vastaa siitä, että lapsen lääkehoidon tarve ja lääkehoidon kannalta kaikki tarvittava tieto on käytettävissä. Huoltaja vastaa myös lapsen yksilöllisen lääkkeen toimittamisesta ja tiedon siirtämisestä tarvittaessa toiseen kuntaa tai muulle koulutuksen järjestäjälle.